Nchaꞌon saꞌo are thexinxin kiai bajine na̱ niuthja bagankeꞌa na̱ thi denxin nchoꞌo ko baguen na̱ kuleko.
Ni theyoo bakao Jesús kunchieꞌen na̱ ngain jeꞌe ko banchiangiꞌi na̱:
—¿Thinoo sinthachjianxin ná thi sunthexin ná kiee pascua?
Kuthimejan Jesús kuetuꞌen yoo chujni bakao ko ndachro ngain na̱:
—Thji ra Jerusalén,
ko nthi̱ꞌa̱ setan ra naa thi xii jidikao naa nchiixra jinda ko rueꞌe ra xa.
Ko ngain nchia sixiꞌin xa,
nthi̱ꞌa̱ ndachexin ra thi nchianduꞌa:
“Xi tjaago danchiangi xa:
¿Thinoo sinekianxin chujnina pascua jiꞌi?”
Ko thi nchianduꞌa mee tsjaguꞌa ra naa nchia jié ngain piso yuxin.
Nthi̱ꞌa̱ nchechjianxin ra thi sunthe ná.
Kuthimejan kayui ni mee sakjui na̱ ko are biji na̱ ngain rajna bithja na̱ kain inchin Jesús ndachro.
Ko nthi̱ꞌa̱ binchechjian na̱ thi rune na̱ ngain kiai.
Ko are undakunaxin xeꞌe Jesús bijikao ni theyoo chujnii bagakao.
Ko are utene na̱ ngain nthanchaon,
Jesús ndachro ngain na̱:
—Jaꞌan ndua rundathjo ra ixin naa ra xro tenthe ra ngajin sajon na ngain chujni ningakunna.
Ko kain na̱ ndabinthechiin na̱ ko kuexiꞌin na̱ banchiangiꞌi na̱ Jesús,
ko ndachro na̱:
—¿A jaꞌan?
Ko Jesús ndachro:
—Jaan,
naa xro theyoo ra,
thi jinchetjao niuthjee ngain laato rinenxin jaꞌan.
Ndua,
jaꞌan thi Xii juixin ngajni,
rugunda seꞌen na inchin jitaxin ngain xruen Ndo Dio,
aro ¡anto tangi tsuꞌen thi xii sajon na ngain chujni ningakunna!
Icha jian xii mee rukunkjiꞌa xa.
Ko are xrateneo na̱,
Jesús kuaa niuthja ko kuexruxiꞌin Ndo Dio,
ko kunchjenga nio,
kuthimejan bajon nio ngain ni theyoo ko ndachro ngain na̱:
—Jinthe ra,
jiꞌi ruchro nthauꞌna.
Kuthimejan kuaa thi jiria vino ko kuexruxiꞌin Ndo Dio ko bajon ngain na̱ ko kain na̱ biꞌi na̱ vino.
Ko ndachro ngain na̱:
—Jiꞌi jnina,
thi jitunchjianxin inaa trato narua ngain Ndo Dio.
Ko jnina singo jni ixin ruxengaxin ꞌna thi jianꞌa ncheꞌe tsjé chujni.
Aro rindathjo ra ixin jaꞌan irukjanꞌa na siꞌi ndee tho uva,
tsija nchaꞌon are siꞌi vino naruaxin nthi̱ꞌa̱ thi thetuꞌan Ndo Dio.
Ko are juexin binthetsje na̱ Salmos,
sabinthekji na̱ ngain jnanchjan diꞌin Ntha Olivo.